Datum: 4. 4. 2025

Spoštovani,

objavljamo odgovor na zastavljeno vprašanje gospodarskega subjekta za javno naročilo št. **JHL-7/25** **Okoljsko manj obremenjujoče čiščenje poslovnih prostorov,** ki je bilo posredovano naročniku preko Portala javnih naročil.

VPRAŠANJE:Datum prejema: 02. 04.2025 13:55

Spoštovani,

v zvezi z javnim naročilom, objavljenim dne 26. 3. 2025 na Portalu javnih naročil, katerega naročniki so Javno podjetje Energetika Ljubljana d.o.o., Javno podjetje Vodovod kanalizacija Snaga d.o.o., Javno podjetje Ljubljanski potniški promet d.o.o., Javno podjetje Ljubljanska parkirišča in tržnice d.o.o. ter Žale, javno podjetje d.o.o., vas kot zainteresirani gospodarski subjekt pozivamo k podaljšanju roka za oddajo ponudb ter podaljšanju roka za postavljanje vprašanj preko Portala javnih naročil.

Naročilo, ki obsega devet (9) vsebinsko razdeljenih sklopov, zajema izredno obsežno razpisno dokumentacijo, tehnične specifikacije, obrazce, kadrovske in druge zahteve, ki jih je potrebno skrbno analizirati za vsak posamezen sklop posebej. Vsak sklop predstavlja samostojno celoto, kar za ponudnike pomeni pripravo ločenih kalkulacij, kadrovskih razporeditev, specifikacij in drugih dokazil, kar znatno poveča zahtevnost razpisa v primerjavi z običajnimi naročili. Poleg tega razpisna dokumentacija določa tudi obvezne oglede lokacij, ki se zaradi velikega števila naročnikov izvajajo na različnih terminih in lokacijah. To logistično in organizacijsko dodatno obremeni potencialne ponudnike, saj priprava kvalitetne in vsebinsko pravilne ponudbe v danem roku ob nujnih ogledih predstavlja znatno časovno stisko.

Ob upoštevanju obsežnosti dokumentacije, kompleksnosti predmeta naročila, števila naročnikov in vsebinske razdelitve po posameznih sklopih ocenjujemo, da predvideni rok za oddajo ponudbe, to je do 24. 4. 2025, ne omogoča priprave kakovostnih in konkurenčnih ponudb v skladu z načelom enakopravne obravnave ponudnikov in načelom sorazmernosti . Tudi rok za postavljanje vprašanj na Portalu javnih naročil v tem trenutku ne zagotavlja možnosti pravočasnega in premišljenega naslavljanja nejasnosti ali morebitnih neskladij v razpisni dokumentaciji.

Ob tem opozarjamo na ustaljeno prakso Državne revizijske komisije (DKOM), ki v svojih odločitvah poudarja, da mora naročnik ponudnikom zagotoviti razumen rok za pripravo ponudbe, zlasti v primerih, ko gre za zahtevna, tehnično in organizacijsko kompleksna naročila, pri katerih je potrebna dodatna uskladitev, izračuni ter sodelovanje s podizvajalci ali partnerji. Pomanjkanje ustreznega časa za pripravo ponudb je v preteklosti že predstavljalo razlog za razveljavitev postopkov oddaje javnega naročila, saj tak pristop onemogoča enakopravno sodelovanje v postopku in zmanjšuje konkurenčnost.

Zaradi navedenega vas pozivamo, da podaljšate rok za oddajo ponudb najmanj za dodatnih 21 dni in sorazmerno temu tudi rok za postavljanje vprašanj, ter o tem obvestite vse zainteresirane gospodarske subjekte preko Portala javnih naročil. Menimo, da je takšno ravnanje v skladu s temeljnimi načeli javnega naročanja, zagotavlja preglednost in spodbuja oddajo kakovostnih ter konkurenčnih ponudb, kar je tudi v interesu naročnikov.

ODGOVOR:

Naročnik roka za predložitev ponudb ne bo podaljšal. Naročnik se zaveda in strinja z gospodarskim subjektom, da je predmet javnega naročila obsežen, pri čemer naročnik pojasnjuje, da so tehnične zahteve in pogoji, ki jih je v razpisni dokumentaciji navedel naročnik, praktične enake za vse sklope predmeta javnega naročila in se med seboj bistveno ne razlikujejo na način, da bi priprava ponudbe, za posamezni sklop predmeta javnega naročila, terjala tolikšno podaljšanje roka za predložitev ponudb. Prav tako je naročnik pripravil obrazce, ki jih morajo predložiti ponudniki ter ponudbene predračune tako, da je ponudnikom priprava ponudbe močno olajšana. Razlogi za izključitev so za vse sklope enaki, prav tako so si pogoji za sodelovanje za vse sklope predmeta javnega naročila zelo podobni. Naročnik je v referenčnih zahtevah (med ostalim) navedel tudi, da lahko gospodarski subjekt, ki oddaja ponudbo za več sklopov predmeta javnega naročila, s predložitvijo ene reference od istega naročnika kumulativno izpolni referenčni pogoj za več sklopov skupaj (z enim referenčnih potrdilom) pod pogojem, da so površine za posamezno izvedeno vrsto čiščenj (čiščenje pisarniških prostorov, čiščenje poslovnih prostorov, čiščenje laboratorijev), navedene v referenčnem potrdilu, ustrezne velikosti. Torej, gospodarski subjekt lahko s potrjeno referenco enega naročnika, ki za posamezno vrsto čiščenj, izkazuje največjo površino za posamezno vrsto čiščenja izmed vseh zahtevanih površin, ki so navedene za posamezni sklop predmeta javnega naročila, hkrati izpolni referenčni pogoj za vse sklope predmeta javnega naročila, za katere oddaja ponudbo.

Naročnik se zaveda, da priprava ponudbe za posamezni sklop predmeta javnega naročila terja logistični in organizacijski izziv gospodarskega subjekta, čigar sposobnost se bo nedvomno izražala tudi pri izvedbi storitev, ki so predmet javnega naročila. Prav tako se naročnik zaveda, da je za pripravo ponudbe za vse sklope predmeta javnega naročila potrebna povečana delovna aktivnost gospodarske subjekta, pri čemer naročnik meni, da je za gospodarski subjekt, ki namerava izvajati storitve za vse sklope predmeta javnega naročila in razpolaga z vsemi tehničnimi in kadrovskimi resursi, rok za pripravo in predložitev ponudbe ustrezno dolg.

Naročnik ocenjuje, da je rok za predložitev ponudbe ustrezen glede na zahteve naročnika, navedene v razpisni dokumentaciji in da gospodarskim subjektom, ki izpolnjujejo navedene zahteve, le to ne predstavlja takih okoliščin, da dopustne ponudbe ne bi bili sposobni predložiti do roka za predložitev ponudb, ki ga je naročnik določil za predmetno javno naročilo.

Naročnik prav tako poziva in vabi vse gospodarske subjekte (velja za gospodarske subjekte, ki se s kontaktno osebo pri posameznem naročniku za ogled lokacije še niso dogovorili), da se s kontaktnimi osebami posameznih naročnikov čim prej dogovorijo za ogled lokacije, kot je to navedeno v 2.1.6. točki razpisne dokumentacije.

JAVNI HOLDING Ljubljana, d.o.o.

Sektor za javna naročila